**Uvod:**

Sabrali smo se pred Kristom, u duhu jednostavnosti, zahvalnosti, pouzdanja i predanja. Predajmo mu sve naše poteškoće, brige, teškoće, muke, tjeskobe. Zahvalni na radosnim i lijepim trenucima zajedničkog življenja i ljubavi, te darovima kojima nas je darovao, izrecimo Gospodinu iskrenu zahvalu. Za trenutke neuspjeha, napose grijehe i propuste, iskreno se pokajmo.

**Pokajnički čin**

Gospodine, ti si izvor vjernosti i milosti naših života, smiluj se. Gospodine, smiluj se!

Kriste, koji si se oplijenio da bi smo se mi usavršili, smiluj se. Kriste, smiluj se!

Gospodine, koji si došao da obnoviš svoj narod u ljubavi, smiluj se! Gospodine, smiluj se!

**Obnova odluke**

Prigodom obljetnice slavlja u kojemu ste svoj život združili nerazrješivom vezom sakramenta ženidbe, nekoć učinjena uzajamna obećanja sada pred Gospodinom kanite obnoviti. Da se ta obećanja utvrde Božjom milošću, upravite Bogu svoje molitve.

*Suprug:*

Blagoslovljen si, Gospodine, jer sam po tvom daru I. uzeo za svoju suprugu.

*Supruga:*

Blagoslovljen si, Gospodine, jer sam po tvom daru I. uzela za svoga supruga.

*Oboje:*

Blagoslovljen si, Gospodine, jer si u dobru i zlu našega života bio dobrohotno s nam. Pomozi nam, molimo, da uzajmnu ljubav vjerno čuvamo, da budemo dobri svjedoci saveza što si ga sklopio s ljudima.

*Svećenik:*

Gospodin vas čuvao u sve dane vašega života. Bio vam u nevolji utjeha, u sreći pomoćnik, dom vaš obasuo obilnim blagoslovom. Po Kristu Gospodinu našem. Amen.

*Blagoslov prstenova:*

Umnoži, Gospodine, i posveti ljubav ovih svojih slugu. Oni su jedno drugome predali ove prstene, neka sveudilj napreduju u sakramentalnoj milosti. Po Kristu Gospodinu našemu. Amen.

**Molitva vjernika**

**Zazovimo milosrđe svemogućega Boga Oca. Po njegovoj je providnosnoj odluci povijest spasenja označena u ljubavi, vjernosti i plodnosti bračnih drugova. Stoga recimo:**

*Obnovi, Gospodine, našu vjernost.*

1. Svojoj Crkvi, Gospodine, dao si obećanje u savezu sklopljenom u tvome Sinu. Pomozi joj da tvome savezu služi te se nadahnjuje na tvojoj vjernosti, molimo te.
2. Vjeran si, Gospodine, u svojim obećanjima, i nagrađuješ vjernost savezu s tobom. Blagoslovi nas bračne supružnike koji slavimo obljetnicu svoga bračnog zajedništva, molimo te.
3. Podari nama svojim slugama koji stojimo pred tobom da se spomenemo svoga saveza ljubavi, koji smo po sakramentu ženidbe sklopili, te ga u vjernosti obdržavamo, molimo te.
4. U zajedništvu s tobom su i oni koji u ovom trenutku ne mogu zajedno stati pred tvoj oltar i obnoviti svoja obećanja. Budi im ti, Gospodine, snaga u teškim trenutcima odvojenosti, molimo te.
5. Mnogi vjernici su se na ovom zemaljskom putu oprostili od svojih supružnika. Budi im snaga i uporište, vjernost i hrabrost na životnom putu, molimo te.

**Bože, po tvojoj rasporedbi obiteljska zajednica ima svoj čvrst temelj: milostivo usliši molitve tvojih slugu i podaj da, nasljedujući primjere Svete obitelji, u radosti tvoga doma tebe beskrajno hvale. Po Kristu Gospodinu našemu.**

**MEDITACIJA**

O neizmjerna Ljubavi,

hvala ti za našu sreću!

Ti, koji si u svojem božanskom planu

oduvijek odlučio da te zajedno ljubimo,

Posveti našu ljubav,

da bude dostojna tebe i nas.

Svjesni smo da život nosi ozbiljnosti,

i da ćemo uvijek morati dijeliti

sve radosti i tegobe.

Daj da se držimo za ruke,

i onda kad nam život više ne bude san,

kad nam istina više ne bude pjesma.

Učini da se ljubimo kao što nas ti ljubiš.

Učini, da u ljubavi budemo uvijek

spremni na svaku žrtvu, odricanje,

poštovanje, povjerenje i vedrinu.

Amen.

**Blagoslov na kraju svete mise:**

Svemogući Bog Otac udijelio vam svoju radost. Amen.

Jedinorođeni Sin Božji bio s vama u dobru i zlu. Amen.

Duh Sveti ulijevao u vaša srca uvijek novu ljubav. Amen.

I sve vas ovdje okupljene blagoslovio svemogući Bog, Otac i Sin i Duh Sveti. Amen.